Diari Oficial de la Generalitat Valenciana


Sumari del DOGV 8573, del 18-06-2019 (2019/6155)

RESOLUCIÓ de 13 de juny de 2019, del director general de Relacions amb les Corts, per la qual es publica el conveni entre la Fundació de la Comunitat Valenciana per al Foment d'Estudis Superiors (FFES) i la Societat Espanyola de Matemàtica Aplicada (SeMA) per a la col·laboració en el finançament de l'organització del Congrés Internacional ICIAM2019.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8573

Data del DOGV
:   18-06-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/6155


Data del document
:   13-06-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 13 de juny de 2019, del director general de Relacions amb les Corts, per la qual es publica el conveni entre la Fundació de la Comunitat Valenciana per al Foment d'Estudis Superiors (FFES) i la Societat Espanyola de Matemàtica Aplicada (SeMA) per a la col·laboració en el finançament de l'organització del Congrés Internacional ICIAM2019. [2019/6155]  
La Fundació de la Comunitat Valenciana per al Foment d'Estudis Superiors (FFES) i la Sociedad Española de Matemática Aplicada (SeMA) han subscrit, prèvia tramitació reglamentària, el dia 10 d'abril de 2019, el conveni per a la col·laboració en el finançament de l'organització del Congrés Internacional ICIAM2019, i de conformitat amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 15 de maig de 2019 i número 356/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 13 de juny de 2019.- El director general de Relacions amb les Corts: Antonio Torres Salvador.  
  
  
Conveni de col·laboració entre la Fundació de la Comunitat Valenciana per al Foment d'Estudis Superiors (FFES) i la Societat Espanyola de Matemàtica Aplicada (SeMA), i per a la col·laboració en el finançament de l'organització del congrés internacional ICIAM2019.  
  
  
Reunits  
D'una part, Vicent Marzà Ibáñez, conseller d'Educació, Investigació, Cultura i Esport, en virtut del Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell (DOGV 2015/6166), i, en la seua condició de president de la Fundació de la Comunitat Valenciana per al Foment d'Estudis Superiors (d'ara en avant, FFES), actuant en nom i representació d'aquesta, segons la resolució d'inscripció d'acceptació del càrrec davant del Registre de Fundacions, de data 14 de gener de 2016, la seu del qual es troba a Castelló, carrer Major, 83, 1r, 9é, 12513 Castelló, i amb CIF T23401497, amb l'aprovació del Patronat de data 20 de desembre de 2018, i facultat per a aquest acte, per acord del Consell, de data 29 de març de 2019.  
I de l'altra, Rosa M. Donat Beneito, en qualitat de presidenta de la Societat Espanyola de Matemàtica Aplicada (d'ara en avant, la SeMA), societat inscrita legalment en el Registre Nacional d'Associacions, grup 1, secció 1, número nacional 116588, el 25 de febrer de 1993, amb domicili legal al despatx 525, Facultat de Matemàtiques, Universitat Complutense de Madrid, 28391 Madrid, CIF R01755061, actuant com a representant legal de la SeMA, segons la resolució de data 12 de febrer de 2018, del Ministeri de l'Interior, Associacions, amb eixida número 2384 i ratificada mitjançant el certificat d'aquest ministeri, amb data 6 de març de 2019, i d'acord amb les atribucions que li atorguen els estatuts d'aquesta societat.  
Els compareixents es reconeixen mútuament la capacitat jurídica suficient, subscriuen en nom de les seues respectives entitats el present conveni i, a aquest efecte,  
  
Exposen  
Primer. Que la SeMA és una societat de nacionalitat espanyola, sense ànim de lucre, creada en 1991 i inscrita en el Registre d'Associacions del Ministeri de l'Interior el 25 de febrer de 1993, el principal objectiu de la qual és contribuir de manera coordinada al desenvolupament de les matemàtiques en relació amb les seues aplicacions, per a respondre, així, als desafiaments que planteja la resolució de problemes del món real que sorgeixen en les més diverses àrees de la ciència i la indústria. A través de la seua pàgina web http://www.sema.org.es/es/, la SeMA actua com a enllaç i distribuïdora de notícies d'interés per als seus socis, a més de promoure diverses reunions científiques i escoles per a joves investigadors. La SeMA és el vehicle de participació dels seus membres en altres societats científiques d'alt nivell, entre les quals es troba el International Council for Industrial and Applied Mathematics (d'ara en avant, ICIAM Council), entitat que impulsa i promou la celebració dels International Congress on Industrial and Applied Mathematics, (d'ara en avant, congressos ICIAM).  
Segon. Que l'FFES és una fundació de nacionalitat espanyola, sense ànim de lucre, de durada indefinida, que desenvolupa les seues activitats principalment al territori de la Comunitat Valenciana. Va ser constituïda per un acord del Consell segons el decret 153/2005, del Consell de la Generalitat, d'1 de juliol de 2005, (DOGV 8429, 27.08.2005), mitjançant l'escriptura pública atorgada davant de notari, Alberto Domingo Puchol, del Col·legi de Notaris de València, el 28 de setembre de 2005, amb núm. de protocol 4.327.  
Tercer. Que, d'acord amb els seus estatuts, constitueixen finalitats de l'FFES, entre altres:  
- Afavorir l'impuls, la promoció, el sosteniment, el desenvolupament i la difusió o divulgació del coneixement tecnològic i científic.  
- Establir instruments de col·laboració científica amb altres universitats i centres d'investigació tant nacionals com estrangers, així com amb altres entitats públiques o privades sense ànim de lucre l'activitat de les quals estiga relacionada amb els projectes desenvolupats per la Fundació.  
- Organitzar trobades científiques de referència tant nacional com internacional.  
Quart. Que la SeMA ha aconseguit que el pròxim congrés ICIAM se celebre a la ciutat de València, el juliol de 2019. Aquest esdeveniment de màxim nivell correspon al nové congrés ICIAM, després dels celebrats a París (1987), Washington, Hamburg, Edimburg, Sydney, Zuric, Vancouver i Pequín (aquest últim celebrat en 2015), amb periodicitat quadriennal. Atesa l'especial rellevància d'aquesta sèrie de congressos, la SeMA ha delegat l'organització del congrés ICIAM2019-València en l'Associació ICIAM2019-València, entitat legal que té com a missió fonamental aconseguir el finançament adequat per al congrés, així com vertebrar i coordinar els múltiples esdeveniments associats a aquest esdeveniment.  
Cinqué. Que la SeMA i l'Associació ICIAM2019-València han establit un programa d'actuacions relacionades amb el congrés ICIAM2019-València per al desenvolupament del congrés, i l'FFES desitja col·laborar en aquestes actuacions.  
Sisé. Que l'FFES i la SeMA consideren profitós per a les dues entitats col·laborar perquè es creen les condicions adequades per a maximitzar la repercussió d'ICIAM2019-València, i de totes les activitats relacionades amb aquest que se celebren a la Comunitat Valenciana, ja que afavoreixen i impulsen el desenvolupament i la difusió del coneixement científic i tecnològic. Per a això, l'FFES es proposa participar en el P2B-ICIAM, gestionat per la SeMA, i en la promoció d'ICIAM2019-València en tots els vessants que té.  
En conseqüència, totes les parts manifesten la seua coincidència d'interessos en el desenvolupament de les previsions del present conveni i acorden dur-lo a terme mitjançant un conveni específic de col·laboració, amb subjecció a les següents  
  
CLÀUSULES  
  
Primera. Objecte del conveni  
L'objecte del present conveni és establir els termes de la col·laboració entre l'FFES i la SeMA respecte al congrés ICIAM2019-València i, en particular, respecte a la promoció i difusió del congrés i a la participació en aquest de joves investigadors, de manera que l'FFES i la SeMA puguen servir d'instrument tant per a difondre la investigació que es realitza al nostre entorn i contribuir al progrés científic, industrial, econòmic i social de la Comunitat Valenciana com per a ajudar a establir instruments de col·laboració científica entre els nostres investigadors i altres universitats, centres d'investigació i altres entitats interessades en les matemàtiques i les seues aplicacions.  
  
El programa d'actuacions, amb la finalitat d'aconseguir els objectius de les dues entitats, d'una banda l'FFES, assumeix el compromís d'efectuar les aportacions econòmiques indicades en la clàusula segona i tercera, amb la finalitat de contribuir al programa d'actuacions que s'indiquen a continuació:  
a) Beques de voluntariat a estudiants de grau i màster. El programa de patrocini de beques P2B-ICIAM, que permeta la participació d'un elevat nombre de joves investigadors en el congrés ICIAM2019-València i per a finançar el Programa de Voluntariat ICIAM2019. El programa de patrocini de beques P2B-ICIAM té com a objectiu oferir a investigadors joves i en formació oportunitats valuoses per al seu desenvolupament professional a través de la participació en un esdeveniment científic de màxim nivell, en el «International Congress on Industrial and Applied Mathematics» ICIAM2019-València, que se celebrarà del 15 de juliol al 19 de juliol de 2019.  
b) Un programa de promoció del congrés ICIAM2019 a través de:  
  
- Costos derivats de l'allotjament i transport dels investigadors receptors de la distinció ICIAM.  
- Costos del material divulgatiu del congrés.  
I, d'una altra part, la SeMA es compromet a realitzar aquest congrés, que se celebrarà el juliol de 2019, i difondre'l al màxim nivell, així com a fer l'adequada publicitat del caràcter públic del finançament del programa i les activitats d'acord amb l'article 18.4 de la llei 38/2003, general de subvencions.  
  
Segona. Obligacions i compromisos econòmics  
L'FFES col·laborarà amb la SeMA en el finançament del congrés i realitzarà una aportació dinerària màxima de 45.000 - per a cofinançar el congrés i contribuir-ne al desenvolupament.  
La SeMA, amb caràcter previ a la signatura del conveni, ha d'aportar la declaració responsable de no estar incursa en cap de les prohibicions per a obtindre la condició de beneficiària d'ajudes públiques, de conformitat amb el que estableix l'article 13 de la llei 38/2003.  
La SeMA es compromet a coordinar, difondre i organitzar el Congrés ICIAM2019 pels mitjans de què dispose amb la col·laboració de l'FFES.  
La SeMA prepararà un pla específic per a aconseguir la realització del Congrés ICIAM2019. Aquesta planificació tindrà en compte tant la utilització de les eines convencionals -notes de premsa, convocatòries als mitjans de comunicació, gestió d'entrevistes, etc. com l'ús de les noves eines digitals: àmbit audiovisual, xarxes socials, webs institucionals, entre altres. El pla procurarà una adequada repercussió mediàtica en els principals mitjans de comunicació tradicionals i digitals de la Comunitat Valenciana.  
La SeMA ha de complir amb les obligacions dels beneficiaris previstes en l'article 14 de la llei 38/2003, i, especialment, la justificació conforme a aquesta llei de la totalitat de les despeses realitzades a càrrec de la subvenció rebuda.  
La SeMA ha d'adoptar les mesures de difusió segons el que preveu l'article 3 de la llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i l'article 18.4 de la llei 38/2003, que estableix que els beneficiaris han de donar l'adequada publicitat del caràcter públic del finançament de les activitats objecte de subvenció. Aquestes mesures poden consistir en la inclusió de la imatge institucional de l'entitat concedent, així com llegendes relatives al finançament públic en cartells, materials impresos, mitjans electrònics o audiovisuals o bé esments realitzats en mitjans de comunicació.  
La SeMA es compromet a aplicar els principis generals previstos en l'article 8 de la llei 38/2003:  
a) Publicitat, transparència, concurrència, objectivitat, igualtat i no-discriminació.  
b) Eficàcia en el compliment dels objectius fixats per l'administració atorgant.  
c) Eficiència en l'assignació i la utilització dels recursos públics.  
L'FFES es compromet a la publicació del text íntegre del conveni, una vegada s'haja subscrit, en la pàgina web de la Fundació, en el termini de deu dies hàbils des de la inscripció del conveni en el Registre de Convenis de la Generalitat, segons els articles 9.1.c i 10.3 de la llei 2/2015, i els articles 3.4 i 12.2 del Decret 105/2017, de 28 de juliol, del Consell.  
L'FFES es compromet a publicar en el Diari Oficial de la Generalitat Valenciana per a complir amb les obligacions d'informació de l'article 20 de l'LGS.  
  
  
Tercera. En matèria de finançament  
L'FFES, a càrrec de la línia pressupostària S8569000 dels pressupostos de l'FFES inclosos en la Llei 28/2018, de 28 de desembre, de 2018, de pressupostos de la Generalitat per a l'exercici 2019, aprova la concessió directa segons l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en què l'FFES es compromet a cofinançar les activitats necessàries per a la realització del congrés ICIAM2019 amb una aportació màxima de 45.000 euros (quaranta-cinc mil euros).  
  
El lliurament dels fons per part de l'FFES a la SeMA s'efectuarà en el compte corrent que té la SeMA en l'entitat bancària Bankinter, IBAN ES99-4440-2659-86-6336158141, amb la referència al concepte «Col·laboració en el Congrés ICIAM2019».  
El lliurament dels fons s'efectuarà amb la prèvia justificació de la despesa per part de la SeMA, segons l'article 30, punts 1,2 i 3, de l'article 31 i de l'article 34, punts 3 i 5, de la Llei 38/2003.  
Les quantitats aportades es consideren operacions no subjectes a l'IVA.  
D'acord amb el que preveu l'article 19.5 de la llei general de subvencions, els rendiments financers que es generen pels fons lliurats als beneficiaris no incrementaran l'import de la subvenció concedida com a conseqüència de l'escassa quantia d'aquests, la dificultat d'aplicació a les activitats subvencionades i del seguiment i control.  
  
  
Quarta. Despesa subvencionable  
Seran susceptibles de ser finançades pel present conveni les despeses necessàries per a la realització del congrés ICIAM2019 que es detallen a continuació:  
a) Despeses produïdes per les beques de voluntariat a estudiants de grau i màster en el programa de beques P2B-ICIAM2019. La SeMA es compromet a dedicar al finançament del programa de voluntariat ICIAM2019 i, específicament, al finançament de joves universitaris i investigadors en formació pertanyents a universitats i centres d'investigació de la Comunitat Valenciana. El programa de voluntaris permet a aquests joves una participació en el congrés «des de l'interior», la qual cosa converteix el congrés en una activitat molt valuosa per al seu desenvolupament professional alhora que els proporciona una experiència única i irrepetible.  
b) Costos derivats de l'allotjament, viatges dels investigadors receptors de la distinció ICIAM2019.  
c) Costos del material divulgatiu per a la promoció de l'ICIAM2019 en congressos, conferències i seminaris d'alt nivell científic.  
  
  
Cinquena. Termini i forma de justificació de la subvenció  
La SeMA justificarà a l'FFES les despeses segons:  
1. La documentació justificativa necessària s'ha de presentar davant de l'FFES abans que finalitze el mes d'octubre.  
2. La documentació justificativa final ha d'incloure:  
a) Memòria de l'esdeveniment i activitats realitzades en el marc del conveni, i dels resultats obtinguts.  
b) Memòria econòmica sobre l'aplicació dels fons percebuts, segons el que determina l'article 30 de la llei general de subvencions, que ha de contindre una relació correlativa de tots i cada un dels documents justificatius de la despesa, amb l'especificació de, com a mínim, la data, el proveïdor, l'objecte facturat, l'import total del document, la base imposable i, si escau, el percentatge imputat a la justificació de la subvenció, agrupats segons la naturalesa de la despesa i amb la indicació de les desviacions en relació amb el que s'ha previst inicialment.  
c) Declaració responsable sobre altres subvencions, ajudes, ingressos o recursos que financen les activitats subvencionades, amb la indicació de l'import, la procedència i l'aplicació.  
d) Declaració relativa al compliment de les condicions establides en l'article 34 de la llei general de subvencions.  
e) Document de designació del personal la despesa del qual s'imputa a la subvenció, amb la indicació de la seua categoria professional i el percentatge de la seua jornada que ha destinat a l'execució del projecte.  
3. Les factures de les despeses han de complir el que disposa el Reial decret 1619/2012, de 30 de novembre, i la resta de normativa vigent, i, en cap cas, el cost d'adquisició de les despeses subvencionables podrà ser superior al valor de mercat. En qualsevol cas, el pagament efectiu es justificarà mitjançant el pertinent comprovant de transferència, assentament bancari o càrrec en compte.  
  
Sisena. Comissió mixta de seguiment  
Es crearà un òrgan mixt de seguiment i control format per dos representants de l'FFES i un de la SeMA.  
L'òrgan mixt es denominarà comissió mixta de seguiment i tindrà les funcions indicades en els apartats 1 i 2 de l'article 9 del decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i, en concret:  
a) Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, incloent-hi, a aquest efecte, la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits.  
  
b) Informar les parts dels retards i les incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions derivades del retard.  
  
c) La comissió mixta de seguiment es compromet, una vegada finalitzada la vigència del conveni i en el termini màxim de tres mesos, a emetre un certificat sobre la conformitat respecte a l'execució i liquidació d'aquest. Aquesta certificació s'ha d'incorporar a l'expedient i s'ha de fonamentar, si és el cas, en l'informe o la valoració final emesa per l'òrgan mixt de seguiment i control.  
La comissió mixta de seguiment es constituirà en el termini de 15 dies a partir de l'entrada en vigor del present conveni i es reunirà una vegada, com a mínim, durant la vigència del conveni, siga per mitjà de reunions presencials o per mitjà de sistemes telemàtics, amb la convocatòria prèvia de l'FFES.  
  
La comissió mixta de seguiment remetrà una còpia de les actes i els informes que elabore a l'FFES i a la SeMA.  
  
Setena. Difusió del coneixement  
Amb l'objectiu d'aconseguir la màxima difusió del coneixement generat amb motiu de l'ICIAM2019-València, l'FFES, la Generalitat Valenciana i la SeMA podran utilitzar i difondre el material audiovisual previ, durant el congrés i després d'aquest, per a la qual cosa ha de fer esment exprés a la seua realització mitjançant el present conveni de col·laboració i sense perjudici dels altres permisos que legalment siguen necessaris (drets d'autor, integritat de l'obra, etc.).  
La gestió del programa de beques P2B la realitzarà la SeMA; així mateix, la SeMA s'encarregarà de la difusió dels seus patrocinadors. L'FFES no assumeix cap responsabilitat de cap tipus que es puga derivar d'aquesta convocatòria, excepte la de fer efectiva l'aportació compromesa en aquest conveni i la difusió del finançament atorgat.  
  
  
Huitena. Minoració, responsabilitat i reintegrament de les subvencions  
Seran causes de reintegrament de les quantitats percebudes les que preveu l'article 37 de la llei 38/2003.  
Serà aplicable el capítol VI del títol preliminar de la llei 40/2015, d'1 d'octubre, de règim jurídic del sector públic (LRJSP), que té caràcter de legislació bàsica, a l'empara del que preveu la disposició final catorzena.  
També serà aplicable l'article 4 del decret 176/2014, pel qual regula els convenis que subscriga la Generalitat.  
  
Novena. Compatibilitat amb la normativa europea sobre ajudes públiques  
El present conveni és compatible amb el mercat interior perquè les disposicions d'aquest no afecten els intercanvis comercials entre els estats membres, d'acord amb el que disposa l'article 107.1 del tractat de funcionament de la Unió Europea, ni reuneix els requisits acumulatius exigits en aquest article, ja que el seu beneficiari no és una empresa productora de béns o prestadora de serveis en el mercat, sinó una entitat de dret públic que té entre les finalitats prioritàries el suport científic i tècnic al desenvolupament cultural, social i econòmic de la Comunitat Valenciana.  
Com que es tracta d'un conveni no subjecte a l'article 107.1 del TFUE, i d'acord amb el que estableix l'article 3.4 del decret 147/2007, de 7 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida per mitjà del present conveni no requereix cap notificació o comunicació a la Comissió Europea.  
  
Desena. Compatibilitat de la subvenció amb altres ajudes  
L'ajuda concedida mitjançant aquest conveni és compatible amb la percepció d'altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada, nacionals, de la Unió Europea o d'organismes internacionals.  
  
Onzena. Durada, extinció i modificació  
1. El present conveni es mantindrà vigent des de l'1 de gener de 2019 i mantindrà la vigència fins a la finalització i liquidació del congrés, estimades per al 15 de setembre de 2019.  
2. El conveni s'extingirà perquè es compleixen les actuacions que en constitueixen l'objecte o perquè incorre en les causes de resolució següents:  
a) El transcurs del termini de vigència del conveni.  
b) L'acord unànime de les parts firmants.  
c) L'incompliment de les obligacions i els compromisos assumits per part d'alguna de les parts firmants.  
En aquest cas, qualsevol de les parts podrà notificar a la part incomplidora un requeriment perquè complisca, en un determinat termini, les obligacions o els compromisos que es consideren incomplits. Aquest requeriment s'ha de comunicar al responsable del mecanisme de seguiment, vigilància i control de l'execució del conveni i a les altres parts firmants.  
Si, transcorregut el termini indicat en el requeriment, l'incompliment persistirà, la part que el va dirigir haurà de notificar a l'altra part la concurrència de la causa de resolució i s'entendrà resolt el conveni.  
  
d) Per decisió judicial declaratòria de la nul·litat del conveni.  
e) També seran causes de resolució la falta total de la justificació, qualsevol alteració de les condicions i els requisits tinguts en compte per a la subscripció i per a concedir l'ajuda, així com la concurrència d'altres causes recollides en l'LGS i altres causes d'extinció del conveni diferents de la conclusió del termini de la seua vigència, així com la forma d'acabar, en aquests supòsits, les actuacions en curs d'execució segons l'article 11.1.f del Decret 176/2014.  
3. Per a modificar el contingut d'aquest conveni es requerirà l'acord unànime de les parts firmants (article 49.g de la llei 40/2015, d'1 d'octubre, de règim jurídic del sector públic) i es requeriran els mateixos tràmits que els previs a la subscripció del conveni inicial (article 12 del decret 176/2014), sense perjudici del que estableix l'article 168.1.a de la llei 1/2015.  
Les parts es comprometen a complir amb les seues obligacions per a finalitzar les activitats que es troben ja iniciades i estiguen en fase d'execució en el moment del venciment o resolució del conveni.  
  
Dotzena. Protecció de dades  
En compliment del que disposa la Llei orgànica 3/2018, de 5 de desembre, de protecció de dades personals i garantia dels drets digitals, i el reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades i pel qual es deroga la directiva 95/46/CE (reglament general de protecció de dades), totes les parts, corresponsables en el tractament de dades, autoritzen les entitats signants del present document a la incorporació als fitxers de totes les dades personals que conté per a l'exercici de les funcions pròpies de cada entitat relacionades amb l'objecte del present conveni.  
  
En tot cas, les parts s'obliguen al fet que els titulars de les dades puguen exercir els drets d'accés, oposició, rectificació, supressió o «dret a l'oblit», limitació del tractament, portabilitat, dret a no ser objecte de decisions individualitzades i d'informació, així com a plantejar qualsevol consulta respecte del tractament de les seues dades personals en els domicilis esmentats en l'encapçalament, mitjançant l'enviament d'una carta que incloga el nom i els cognoms, la petició en què es concreta la seua sol·licitud, l'adreça a l'efecte de notificacions, la data, la signatura i la fotocòpia del DNI o un altre document vàlid que l'identifique.  
  
  
Tretzena. Propietat industrial  
En cap cas, les clàusules del present conveni suposen la cessió o transmissió de qualssevol drets de propietat intel·lectual o industrial titularitat del col·laborador.  
L'ús no autoritzat, o per a una fi diferent de la pactada en el present conveni, per part de la Fundació de qualsevol signe distintiu protegit pels drets de propietat intel·lectual o industrial o intel·lectual del col·laborador el facultarà per a instar la resolució del present conveni; en aquest cas, la Fundació es compromet a restituir al col·laborador l'import de les aportacions realitzades i, tot això, sense perjudici de la corresponent indemnització de danys i perjudicis que pertoque.  
  
  
Catorzena. Efectes de la resolució del conveni  
1. El compliment i la resolució del conveni produirà la liquidació d'aquest, amb l'objecte de determinar les obligacions i els compromisos de cada una de les parts, d'acord amb el que estableix l'article 52 de la Llei 40/2015, d'1 d'octubre, de règim jurídic del sector públic.  
  
2. No obstant això, si quan concórrega qualsevol de les causes de resolució del conveni hi ha actuacions en curs d'execució, les parts, a proposta de la persona responsable de seguiment, de vigilància i de control del conveni, podran acordar la continuació i l'acabament de les actuacions en curs que consideren oportunes i hauran d'establir un termini improrrogable per a acabar-les, transcorregut el qual se n'haurà de fer la liquidació en els termes establits en l'apartat anterior.  
  
  
Quinzena. Naturalesa jurídica  
Aquest conveni no implica la constitució de cap societat, associació o qualsevol altre tipus de vinculació entre les parts. Tampoc existeix cap relació de solidaritat o subsidiarietat, i cada una respon de manera individual i exclusiva de les seues accions i omissions que es deriven d'aquest conveni.  
Les parts, davant de qualsevol conflicte que sorgisca, se sotmetran a la jurisdicció contenciosa administrativa, d'acord amb l'article 11.1.g del decret 176/2014.  
I, com a prova de conformitat i acceptació, les dues parts signen aquest document per duplicat i a un sol efecte en el lloc i en la data que consta a l'inici del conveni.  
  
València, 10 d'abril de 2019  
  
El president de la Fundació Comunitat Valenciana per al foment d'estudis superiors: Vicent Marzà Ibáñez.  
  
La presidenta de la Societat Espanyola de Matemàtica Aplicada: Rosa M. Donat Beneito.